Author: ******
Company: Štatistický úrad SR

Návrh na vytvorenie podmienok na zabezpečenie skvalitnenia výberového zisťovania o príjmoch, výdavkoch a spotrebe domácností

Úvod
Vláda SR na svojom rokovaní 20. augusta 2008 prerokovala Správu o konštrukcii životného minima. Záverečné odporúčanie č. 2 tejto správy navrhovalo: „uložiť úlohu predsedníčke Štatistického úradu Slovenskej republiky v spolupráci s ministerkou práce, sociálnych vecí a rodiny vypracovať Návrh na vytvorenie podmienok na zabezpečenie skvalitnenia výberového zisťovania o príjmoch, výdavkoch a spotrebe domácností (finančné zabezpečenie pre rozšírenie zisťovania, posilnenie riešiteľského tímu po stránke metodickej i spracovateľskej, odstrániť prekážky pre zahrnutie domácností, ktorým sa poskytuje pomoc v hmotnej núdzi). Súčasťou bude i vypracovanie návrhu na realizáciu zisťovania zameraného iba na nízkopríjmové domácnosti, ktoré by sa opakovane realizovalo pri revízii konštrukcie životného minima.“
Uznesením vlády SR č. 549, bod B. 3. bolo uložené predsedníčke Štatistického úradu SR „v spolupráci s ministerkou práce, sociálnych vecí a rodiny predložiť na rokovanie vlády návrh na vytvorenie podmienok pre zabezpečenie skvalitnenia výberového zisťovania o príjmoch, výdavkoch a spotrebe domácností v zmysle záverečného odporúčania č. 2 správy“ v termíne do 31. marca 2009. 
Zdrojom informácií o príjmoch, výdavkoch a spotrebe domácností je výberové zisťovanie rodinných účtov. Realizuje ho každoročne Štatistický úrad Slovenskej republiky (ďalej ŠÚ SR). 
V Pláne práce vlády SR na rok 2007 bola Ministerstvu práce sociálnych vecí a rodiny SR (ďalej MPSVR SR) uložená úloha vypracovať návrh na konštrukciu životného minima. Pri riešení tejto úlohy sa predpokladalo aj využitie údajov zo štatistiky rodinných účtov. Vzhľadom na nedostatočný počet domácností v tomto zisťovaní, ktorých príjem sa nachádza v pásme okolo životného minima, nebolo možné tento štatistický zdroj využiť. 
Dostatok údajov potrebných pre konštrukciu životného minima je možné zabezpečiť:
•	úpravou spravodajskej siete súčasných rodinných účtov, a to konkrétne zvýšením počtu domácností zaradených do zisťovania tak, aby boli zabezpečené dostatočné informácie pre stanovenie životného minima pre jednotlivé typy domácností alebo
•	realizáciou samostatného zisťovania štatistiky rodinných účtov v nízkopríjmových domácnostiach.
Súčasný stav štatistiky rodinných účtov
Počiatky pravidelného štatistického zisťovania rodinných účtov na území Slovenska spadajú do polovice 50.  rokov. V tom čase ich realizátorom bol Státní úřad statistický, neskôr Federální statistický úrad v Prahe. Na území Slovenska kontrolu záznamov vykonával Slovenský štatistický úrad v Bratislave. Bezprostredný výber domácností a pravidelný kontakt so spravodajcami zabezpečovali decentralizované pracoviská ŠÚ SR. Začiatkom 90. rokov sa uskutočnili zmeny v  systéme spracovania údajov – údaje v domácnostiach sa zbierajú mesačne, odhady príjmov a výdavkov sa vypočítavajú štvrťročne, ročne sú spracované a publikované úplné informácie o príjmoch a výdavkoch domácností. V druhej polovici 90. rokov sa skvalitnili informácie pre analýzy životnej úrovne prijatím novej štruktúry spotrebných výdavkov domácností, zohľadňujúcej uspokojovanie potrieb obyvateľstva. Štruktúra výdavkov domácností vychádzala z medzinárodnej klasifikácie spotrebných výdavkov (klasifikácia individuálnej spotreby podľa účelu). Vybrané údaje boli plne porovnateľné s výstupmi rovnakých štatistík iných krajín. 
V roku 2004 bola realizovaná posledná významná zmena v zisťovaní, a to zmena tvorby spravodajskej vzorky. Od uvedeného roku sa miesto kvótového výberu domácností používa náhodný výber. 
Využitie:
•	zverejňovanie údajov: publikácia „Príjmy, výdavky a spotreba súkromných domácností SR“ (v papierovej aj elektronickej forme); webová stránka ŠÚ SR; súhrnné publikácie ŠÚ SR; 
•	užívatelia: 
•	rezorty: Ministerstvo práce, sociálnych vecí a rodiny SR, Ministerstvo financií SR;
•	národné inštitúcie: Ekonomická univerzita v Bratislave, Univerzita Mateja Bela v Banskej Bystrici, Výskumný ústav potravinársky, Symsite Research;
•	medzinárodné inštitúcie: UNICEF, EBRD (Európska banka pre rekonštrukciu a rozvoj);
•	médiá;
•	jednotlivci;
•	interní užívatelia (štatistika spotrebiteľských cien; systém národných účtov; štatistika spotreby potravín);
Periodicita zberu: mesačná;
Periodicita spracovania: ročná;
Jednotka výberu: hospodáriaca domácnosť v trvalo obývanom byte;
Veľkosť vzorky: ročne 4 700 jednotiek, čo predstavuje 0,025% všetkých hospodáriacich domácností v SR;
Opora výberu po roku 2004: súbor hospodáriacich domácností zistených Sčítaním obyvateľov, domov a bytov v roku 2001;
Typ výberu: dvojstupňový stratifikovaný náhodný výber;
Geografické rozloženie: celoplošne na celom území Slovenskej republiky (vopred nebola vylúčená žiadna obec z opory výberu);
Zber údajov: vyplňovanie papierových formulárov;
Spravodajská jednotka: hospodáriaca domácnosť, s ktorou sa uzatvára dohoda o vykonaní práce;
Predmet zisťovania: peňažné príjmy a výdavky, naturálne príjmy/výdavky, vybavenosť bytu a domácnosti a charakteristiky domácnosti a jej členov;
Klasifikácia získaných údajov: spotrebné výdavky - Klasifikácia individuálnej spotreby podľa účelu; ostatné výdavky - národná klasifikácia; peňažné príjmy - národná klasifikácia vychádzajúca z klasifikácie príjmov pre zisťovanie o príjmoch a životných podmienkach domácností (EU-SILC) upravená pre samostatne činné osoby; naturálne príjmy/výdavky - národná klasifikácia;
Náklady (za rok 2008): náklady na mzdy zamestnancov a povinné príspevky na sociálne zabezpečenie cca 676 tis. Eur (20 365 tis. Sk); školenia zamestnancov cca 1 tis. Eur (30 tis. Sk); odmeny respondentom 203 tis. Eur (6 116 tis. Sk); náklady na tlač formulárov 4 tis. Eur (127 tis. Sk); úprava aplikačno-programového vybavenia cca 7 tis. Eur (211 tis. Sk). Spolu cca 891 tis. Eur (26 849 tis. Sk).
Personálne zabezpečenie: 56 terénnych zamestnancov, 9 regionálnych gestorov a 4 zamestnanci centra.
 
Požiadavky užívateľov na štatistiku rodinných účtov 
MPSVR SR využilo údaje rodinných účtov za rok 2004 pri riešení úlohy Pojem hranice absolútnej chudoby na Slovensku, ktorej záverečným výstupom bola štúdia Výpočet a využitie hranice absolútnej chudoby. Na výpočet hranice absolútnej chudoby bola použitá metóda „nákladov na základné potreby“, ktorá je založená na spotrebných údajoch. 

LA7271-HCTA – Pojem hranice absolútnej chudoby na Slovensku, MPSVR SR, 2006

Pri riešení úlohy konštrukcie životného minima sa predpokladalo použitie údajov rodinných účtov. Kvalita dostupných údajov o výdavkoch domácností (za roky 2004 - 2006) neumožňovala analyzovať výšku životného minima ani z pohľadu výdavkov nízkopríjmových domácností. Údaje o výdavkoch domácností zisťované v štatistike rodinných účtov neobsahovali reprezentatívne údaje o výdavkoch nízkopríjmových domácností. Dôvodom nedostatočnej štatistickej spoľahlivosti údajov bol nízky počet domácností s nízkymi príjmami vo vzorke. Pre účely stanovenia životného minima je potrebných minimálne 6 000 domácností.
Z toho dôvodu je potrebné vytvoriť podmienky na skvalitnenie rodinných účtov týkajúce sa: 
•	finančného zabezpečenia pre rozšírenie zisťovania; 
•	posilnenia riešiteľského tímu po stránke metodickej i spracovateľskej;
•	odstránenia prekážok pre zahrnutie domácností, ktorým sa poskytuje pomoc v hmotnej núdzi.
Pri návrhoch úprav rodinných účtov je potrebné zvažovať použitie výsledkov aj pre konštrukciu životného minima. V záveroch Správy o konštrukcii životného minima sa okrem toho odporúča vypracovať „návrh na realizáciu zisťovania zameraného iba na nízkopríjmové domácnosti, ktoré by sa opakovane realizovalo pri revízii konštrukcie životného minima.“
Možnosti úprav v štatistike rodinných účtov
Pri návrhu postupov pre zvýšenie kvality údajov o príjmoch, výdavkoch a spotrebe domácností v pásme nízkeho príjmu boli zvažované dve alternatívy:

Alternatíva 1
Zvýšenie počtu vybraných jednotiek v rámci bežného zisťovania, aby bola zachovaná pravdepodobnosť výberu dostatočného počtu nízkopríjmových domácností. 
Výhodou zvýšenia počtu vybraných jednotiek v rámci rodinných účtov je možnosť získať údaje v rámci celého súboru domácností: 
•	na analýzu vzťahov medzi výdavkami za základné potreby (stravovanie, ošatenie, bývanie, zdravie) a za ostatné potreby (doprava, spoje, rekreácia, kultúra, vzdelanie) a príjmov za všetky typy domácností; 
•	na výpočet relatívnych ukazovateľov spotreby nízkopríjmových domácností; 
•	v prípade dostatočného počtu vybraných jednotiek aj na definovanie minimálneho spotrebného koša požadovaných typov domácností (pre výpočet absolútnej chudoby);
•	navýšenie spravodajskej siete si vyžaduje zabezpečiť finančné prostriedky vo výške 113,9 tis. Eur (3 433 tis. Sk) bez mzdových nákladov.
Navrhovaná úprava, t. j. zvýšenie počtu vybraných jednotiek a nezmenené ostatné podmienky (organizácia, nástroje, aplikačno-programové vybavenie a pod.), umožnia realizáciu zisťovania už v roku 2010.
Nevýhodou náhodného výberu je, že nezabezpečuje získanie dostatočného počtu nízkopríjmových domácností. Tento nedostatok budeme korigovať zvýšením počtu vybraných jednotiek a využitím špeciálnych výberových metód (disproporčný výber). 

Alternatíva 2
Realizácia samostatného zisťovania v nízkopríjmových domácnostiach.
Výhodou samostatného zisťovania štatistiky rodinných účtov v nízkopríjmových domácnostiach je zaručené získanie údajov o príjmoch a výdavkoch domácností s nízkym príjmom. 
Nevýhodou je absencia informácií pre analýzu postavenia vybraných domácností v celom súbore domácností. 
V prípade realizácie samostatného zisťovania by bolo potrebné realizovať všetky prípravné a realizačné fázy štatistického zisťovania:
•	Definovať výberovú sieť pre nízkopríjmové domácnosti: 
•	vytvoriť oporu výberu na tento účel; 
•	stanoviť minimálnu efektívnu veľkosť vzorky (podľa predbežných odhadov by to malo byť 1 500 domácností);
•	Upraviť formuláre: zo skúseností realizácie rodinných účtov v teréne nie sú zaradené do zisťovania niektoré domácnosti z dôvodu nespôsobilosti vyplňovať požadované formuláre. Ide väčšinou o nízkopríjmové domácnosti; 
•	Vytvoriť sieť opytovateľov a realizovať ich školenie: získanie jednotiek pre spoluprácu a následné metodické vedenie jednotiek pri vyplňovaní formulárov si vyžaduje špeciálne zručnosti (trpezlivosť, jasné vyjadrovacie schopnosti, dobré metódy presvedčovania a pod.); 
•	Realizovať pilotné zisťovanie zamerané na testovanie nových formulárov: v prípade použitia nástrojov z už existujúcej štatistiky rodinných účtov, nie je potrebné realizovať pilotné zisťovanie orientované na formuláre a kontakt s jednotkami, nie je vylúčené pre prípad hodnotenia časového rozsahu kontaktu s novými typmi domácnosti;
•	Vytvoriť metódy kontroly získaných údajov: predpokladáme, že väčšia časť informácií o príjmoch a výdavkoch bude získavaná rozhovorom, resp. formou odovzdávania platobných účteniek, nie priamym záznamom vykonaným jednotkou;
•	Definovať a vypracovať metódy spracovania zisťovaných údajov;
•	Najbližším možným referenčným obdobím môže byť rok 2011; 
•	Samostatné zisťovanie je možné realizovať s periodicitou každých 3 až 5 rokov v čase prípravy zmien konštrukcie životného minima;
•	Zabezpečiť finančné prostriedky vo výške cca 350 tis. Eur (10,5 mil. Sk) a minimálne 16 opytovateľov.
Popísané alternatívy boli diskutované na pracovných poradách expertov ku konštrukcii životného minima. ŠÚ SR, po dohode s expertmi, prijal rozhodnutie realizovať zisťovanie alternatívou 1 - zvýšenie počtu vybraných jednotiek v rámci bežného zisťovania, aby bola zachovaná pravdepodobnosť výberu dostatočného počtu jednotiek v pásme nízkeho príjmu. 
Návrh na skvalitnenie štatistiky rodinných účtov
Z hľadiska použitia údajov súčasných rodinných účtov pri konštrukcii životného minima sa považuje celkový počet vybraných domácností za nízky. Informácie získané v štatistike sú dostatočne spoľahlivé pre analýzy priemernej domácnosti, nie sú však dostatočne spoľahlivé pre analýzu výdavkov nízkopríjmových domácností. 
Pri návrhoch minimálnej vzorky sa vychádza z požiadaviek na výšku prípustnej chyby a spoľahlivosť odhadov. Pre potreby zabezpečenia informácií o výdavkoch nízkopríjmových domácností je potrebné zvýšiť spravodajskú sieť rodinných účtov na minimálnu efektívnu vzorku 6 147 vybraných jednotiek (pri 1 % prípustnej chybe a spoľahlivosti odhadu 95 %).

Aktualizácia metodiky a spracovanie mesačných údajov rodinných účtov podľa štandardov Eurostatu na spracovanie údajov výberových zisťovaní, výskumná úloha INFOSTAT, 2. etapa, september 2008, str.46

Kontakt s vybranými a spolupracujúcimi jednotkami zabezpečujú zamestnanci regionálnych pracovísk ŠÚ SR. Pre požadované zvýšenie počtu vybraných jednotiek je potrebné zvýšiť finančné a personálne zabezpečenie zisťovania.
Zvýšenie počtu vybraných spravodajských jednotiek v štatistike rodinných účtov navrhujeme ako jednorazové zisťovanie, realizované v roku 2010. Vzhľadom na to, že ide o úpravy v už existujúcom zisťovaní, nie je potrebné, aby sa realizovalo pilotné zisťovanie (na test vzorky, odpovedí, kladenia otázok a pod.). Príprava zisťovania na najbližší kalendárny (a zároveň referenčný) rok začína v marci prípravou formulárov a návrh tvorby spravodajskej vzorky a súvisiace predpisy sa pripravujú v treťom štvrťroku roka predchádzajúceho zisťovaniu.
Finančné zabezpečenie (v roku 2010): Na rozšírenie spravodajskej siete a zvýšenie počtu vybraných jednotiek o cca 1 500 a s tým súvisiacich činností na jeden rok je potrebné zabezpečiť celkovo o 113,9 tis. Eur (3 433 tis. Sk). Tieto prostriedky sú určené na odmeny respondentom, na tlač formulárov a na technické zabezpečenie zisťovania. Zvýšené finančné nároky na upravené zisťovanie štatistiky rodinných účtov sa budú riešiť bez nároku na zvýšenie štátneho rozpočtu, a to z kapitoly ŠÚ SR a z kapitoly MPSVR SR. Spôsob hradenia dohodnú ministerka práce, sociálnych vecí a rodiny a predsedníčka ŠÚ SR dodatočne. 
Personálne zabezpečenie (v roku 2010): Práca v teréne (výber domácnosti, kontakt s domácnosťami, ich metodické usmerňovanie pri zápisoch údajov do výkazov, kontrola poskytnutých údajov) a spracovanie údajov budú zabezpečené personálnymi úpravami v rámci rezortu ŠÚ SR bez nároku na zvýšenie celkového počtu zamestnancov.
Odstránenie prekážky pre zahrnutie domácností, ktorým sa poskytuje pomoc v hmotnej núdzi
Za poskytovanie údajov ŠÚ SR vypláca zástupcom spolupracujúcich domácností finančnú odmenu. Vyplácanie má veľký význam pri nábore spravodajských jednotiek, motivuje spravodajské jednotky zúčastniť sa zisťovania. Finančná odmena je vyplácaná na základe uzatvorenia dohody o vykonaní práce a podlieha dani z príjmov. Príjem z dohody o vykonaní práce ovplyvňoval situáciu domácnosti, ktorej sa poskytovali dávka a príspevky v hmotnej núdzi. MPSVR SR navrhlo zmenu zákona č. 599/2003 Z. z. o pomoci v hmotnej núdzi prostredníctvom zákona č. 562/2008 Z. z., ktorý 25. 11. 2008 schválila Národná rada SR. V zmysle tejto novely sa pri posudzovaní hmotnej núdze na účely zákona o pomoci v hmotnej núdzi za príjem nepovažuje príjem za poskytnutie údajov pre štatistiku rodinných účtov, ktoré vykonáva ŠÚ SR.  Preto spravodajská odmena od 1. 1. 2009 už nemá vplyv na poberanie dávky v hmotnej núdzi a príspevkov k dávke.
Záver 
Získanie dostatočných informácií o príjmoch a výdavkoch nízkopríjmových domácností pre konštrukciu životného minima je možné realizovať buď zvýšením počtu vybraných jednotiek v rámci bežného zisťovania, aby bola zachovaná pravdepodobnosť výberu dostatočného počtu nízkopríjmových domácností, alebo realizáciou samostatného zisťovania v nízkopríjmových domácnostiach.
V súčasnosti je výhodnejšie využiť existujúcu štatistiku rodinných účtov zväčšením vzorky a použitím vhodnej metódy vytvorenia spravodajskej siete v jednom referenčnom roku. Dôvodom je aj možnosť využitia existujúcej organizačnej štruktúry a nižšia náročnosť na úpravu systému záznamu a spracovanie údajov, čo urýchli možnosť využitia získaných údajov ako podkladu pre konštrukciu životného minima (za referenčný rok 2010). 
Zvýšenie kvality štatistiky rodinných účtov navrhujeme realizovať 1. alternatívou, teda zvýšením počtu vybraných jednotiek v rámci bežného zisťovania, tak aby bolo zaručené zaradenie dostatočného počtu domácností v pásme nízkeho príjmu. 
Navrhovaná úprava vyžaduje:
1.	Upraviť spravodajskú sieť rodinných účtov na obdobie jedného roka 2010.
2.	Zvýšiť počet zamestnancov pre zisťovanie v teréne a spracovanie údajov rodinných účtov v rámci rezortu bez zvýšenia počtu zamestnaneckých miest ŠÚ SR.
3.	Doriešiť financovanie zisťovania predsedníčkou ŠÚ SR a ministerkou práce, sociálnych vecí a rodiny bez dodatočných nárokov na štátny rozpočet.